L'àcid valproic és un medicament que es va comercialitzar fa gairebé 50 anys i, per tant, és un medicament ben conegut.
Es fa servir per prevenir les convulsions de les persones amb determinats tipus d'epilèpsia.
En alguns països està autoritzat també com a medicament per al tractament dels episodis de mania en el trastorn bipolar, una alteració de l'humor en què s'alternen símptomes de depressió i exaltació o mania.
L'àcid valproic només està indicat en cas que s'hagi descartat que el tractament més adequat, el liti, no es pot fer servir.
Malgrat que fa molts anys que s'utilitza, no es coneix bé la manera concreta com l'àcid valproic actua, però se sap que augmenta la funció d'una substància al sistema nerviós, el GABA.
Aquesta substància actua com a neurotransmissor, i la seva funció és disminuir l'activitat de determinades neurones.
L'àcid valproic ha demostrat àmpliament que és eficaç per reduir la freqüència de convulsions en pacients amb epilèpsia, i en alguns pacients que no poden fer servir cap altre medicament pot ser l'única solució efectiva per a epilèpsies greus o complicades.
També pot tenir utilitat per estabilitzar l'humor en persones amb trastorn bipolar, si bé, en comparació amb l'epilèpsia, aquest ús està estudiat d'una manera menys sòlida (en estudis de curta durada o en estudis que no han fet comparacions amb placebo).
Actualment, es considera que l'àcid valproic és un medicament que es pot utilitzar per tractar els episodis aguts de mania, però només en pacients que no poden prendre altres tractaments millor estudiats per al trastorn bipolar i que es consideren de primera línia, com el liti.
La continuació del tractament amb àcid valproic després d'un episodi agut s'ha estudiat poc, i només s'hauria de considerar si és necessari continuar un tractament quan tractaments millors estan contraindicats i s'ha observat una bona resposta al tractament agut.
L'àcid valproic té molts efectes adversos, de tipus neurològic, gastrointestinal, sobre els components de la sang o a nivell del fetge, entre altres.
Aquests efectes adversos són freqüents i estan descrits en el prospecte dels medicaments.
Una de les preocupacions més grans amb aquest medicament és que se sap que pot ser tòxic per als fills de mares que el prenen durant l'embaràs, de manera que produeix un risc elevat de malformacions i de trastorns del desenvolupament.
Per aquest motiu, el medicament està contraindicat en l'embaràs, excepte quan la manca de tractament amb àcid valproic esdevingui més perillosa per a la mare i el nen que el risc de seguir-lo prenent.
Així mateix, no es recomana emprar aquest medicament en dones en edat fèrtil, i només es permet fer-lo servir si no hi ha cap altra alternativa que sigui menys perillosa.
Els riscs de malformacions congènites o d'afectació del desenvolupament dels nens fills de mares que han pres àcid valproic en l'embaràs són grans.
Quan es proposa un tractament amb àcid valproic a una dona en edat fèrtil, cal que les pacients rebin tota la informació necessària per ser plenament conscients dels riscs i del que han de fer per evitar perills.
Han de rebre informació sobre com complir adequadament les mesures d'evitació de l'embaràs, i cal que la dona comparteixi la responsabilitat de la contracepció, de fer les proves d'embaràs quan escaigui, de consultar amb el metge o metgessa si es vol planificar un embaràs, i de contactar-hi urgentment en cas d'embaràs o sospita d'embaràs.
Cal fer una prova d'embaràs prèviament a l'inici del tractament, i cal que el metge o metgessa revisi com a mínim anualment si és imprescindible la renovació del tractament.
En ocasions, els riscs de no fer servir el medicament poden ser més importants que els riscs de fer-los servir, però aquesta és una valoració mèdica experta que requereix molta prudència i cura en la decisió, i que ha de ser detalladament explicada i compartida amb la pacient.
De manera semblant, en els molt rars casos en què és necessari continuar un tractament amb àcid valproic durant l'embaràs, la decisió ha de ser molt acurada i experta, i compartida entre el metge o metgessa i la pacient, qui ha de rebre tota la informació necessària.
Els perills de la utilització de l'àcid valproic durant l'embaràs s'ensenya a les universitats, i consta de manera destacada a la informació bàsica de referència del medicament (la fitxa tècnica i el prospecte per als pacients).
De manera similar, la documentació recull en detall les precaucions que cal prendre si es decideix fer-lo servir.
D'altra banda, la recepta electrònica que fan servir els metges per prescriure compta amb un sistema d'alerta automàtic.
Cada cop que es fa una recepta d'àcid valproic a una dona en l'interval d'edat fèrtil, el sistema mostra una alerta que recorda els riscos de l'àcid valproic en l'embaràs, i demana al metge o metgessa que confirmi si és imprescindible o no fer, o renovar, la prescripció d'aquest producte a la pacient.
En els darrers anys, des de l'Agència Europea de Medicaments s'han generat diversos documents informatius destinats als professionals, que han estat transmesos per l'Agència Espanyola de Medicaments i Productes Sanitaris, pel Departament de Salut i pel CatSalut als professionals sanitaris, de manera independent a les activitats fetes pel laboratori comercialitzador a requeriment de les mateixes agències.
La darrera és del 13 de febrer de 2018.
No ha sorgit cap nou risc que no fos conegut ja fa temps.
Els riscs de prendre àcid valproic en l'embaràs són grans.
Per això, l'Agència Europea de Medicaments, que vigila la seguretat dels medicaments, revisa periòdicament la situació.
L'any 2014 es van establir una sèrie d'actuacions preventives i informatives, i es va requerir al fabricant que fes un estudi per valorar si havien estat adequadament difoses.
Els resultats d'aquest estudi han estat disponibles recentment, i suggereixen que la informació que actualment reben les pacients sobre els riscs de l'àcid valproic en l'embaràs és encara insuficient, i la utilització que se'n fa en aquest col·lectiu pot ser excessiva i perillosa.
Per aquest motiu, l'Agència Europea de Medicaments ha fet recentment noves recomanacions relatives a la utilització de l'àcid valproic en dones en edat fèrtil, més estrictes i amb noves contraindicacions.
Les recomanacions obliguen també al fabricant, a les agències de medicaments de cada país i als metges, a informar les dones més i millor dels riscs d'utilitzar aquest medicament, i a augmentar la prudència en la utilització del medicament.
És molt important sempre llegir la informació que s'inclou al prospecte que acompanya el medicament, i seguir les instruccions d'ús.
En cas de dubtes sobre la seguretat dels medicaments, cal compartir i discutir qualsevol preocupació amb el vostre metge o metgessa.